
Sezonul de snooker începe la Eurosport și pe HBO Max

Sezonul de snooker 2025-2026 debutează din 28 iulie în transmisiunile Eurosport și HBO Max cu două turnee de mare calibru: Mastersul de la Shanghai și Mastersul Saudit.
Primul turneu din sezonul de snooker difuzat la Eurosport și pe HBO Max este Mastersul de la Shanghai, care începe pe 28 iulie și se încheie pe 3 august cu marea finală. Acesta este un turneu cu doar 24 de participanți: jucătorii din Top 16 mondial, cei mai buni 4 jucători chinezi din afara Top 16 și alți 4 jucători din China, în calitate de wildcard.
Judd Trump, campionul en-titre și liderul mondial, intră în luptă abia din runda a doua a turneului, împreună cu ceilalți 7 jucători aflați sub el: Zhao Xintong, Kyren Wilson, Mark Williams, John Higgins, Ronnie O’Sullivan, Ding Junhui și Mark Selby. De asemenea, vor fi prezenți jucători precum Zhang Anda, Lei Peifan sau Shawn Murphy.
Fiecare zi a turneului are două sesiuni. Prima are loc între orele 09:00 și 12:00 (ora României) și va fi transmisă la Eurosport 1. Cea de a doua sesiune se desfășoară între orele 14:30 și 18:00, la Eurosport 2. 
Elita snookerului mondial se mută apoi la Jeddah pentru turneul de Masters din Arabia Saudită, care începe pe 8 august. Jucătorii din top 16 intră în concurs pe 12 august, iar Mastersul Saudit va culmina cu finala de pe 16 august. 
144 de participanți se vor bate pentru premiile acordate pe parcursul turneului, care ajung la suma de £2,302,000, acesta fiind cel mai mare pot din snooker, după cel de la Campionatul Mondial. Din acest pot, câștigătorul va primi £500,000, echivalent cu premiul cel mare de la Mondial.
La fel ca la Shanghai, Judd Trump caută să-și apere titlul, câștigat după o finală dramatică anul trecut împotriva galezului Mark Williams, încheiată cu scorul de 10-9. Astfel, englezul va dori să repete începutul de sezon de anul trecut. 
Cele două turnee deschid sezonul mondial de snooker, care va culmina cu Campionatul Mondial de la Sheffield, în aprilie 2026. Eurosport rămâne destinația principală pentru snookerul internațional, oferind cele mai importante competiții și analize de specialitate de-a lungul sezonului. De asemenea, fiecare partidă de la fiecare turneu mondial este disponibilă în direct și la cerere pe HBO Max.

